Zápisnica

zo zasadnutia  Komisie školstva, kultúry a športu Miestneho zastupiteľstva mestskej časti Bratislava - Ružinov
zo dňa  22. 1. 2018

Prítomní: PaedDr. Mária Barancová, Ing. Martin Patoprstý, Mgr. Petra Palenčárová,
                   MVDr. Marián Gajdoš, PaedDr. Ján  Filc, Ing. Peter Turlík
Neprítomní: ––-  

PROGRAM:   

1.  Otvorenie, privítanie členov komisie
2. Stanovisko k návrhu dodatku štatútu hlavného mesta Slovenskej republiky – článok 91 
    písmeno b) – rozpočtové určenie príjmov Bratislavy a mestských častí
                                                                                Predkladateľ: Ing. Vladimír Sloboda     
                                                                                                       poslanec MZ BA-Ružinov             
3. Asistent učiteľa – počet asistentov učiteľa na jednotlivých ZŠ,  požiadavky škôl, metodika 
    prideľovania
                                                                                Predkladateľ: Ing. Mária Navrátilová
4. Rada školy – legislatívou stanovené kompetencie
                                                                                Predkladateľ: Mgr. Viera Kováčová
5. Rôzne
6. Záver

K bodu 1:     

       Prítomných privítala a pracovné stretnutie otvorila PaedDr. Mária Barancová, predsedníčka komisie. Členovia komisie súhlasili so zmenou poradia jednotlivých bodov  programu. Na zasadnutie komisie sa dostavil i starosta mestskej časti, Ing. Dušan Pekár.

K bodu 2:

       Vyžiadanú informáciu o asistentoch učiteľa komisii predložila Ing. Navrátilová. V prehľade prítomných informovala o počte žiadaných a  pridelených asistentov, tiež o počte nimi obsadených pracovných miest na jednotlivých základných školách. Zo základných škôl v našej zriaďovateľskej pôsobnosti dve školy o  asistenta nepožiadali a jednej nebolo vyhovené. Vysvetlila, že získať nového asistenta pre naše školy je problematické. Väčšinou býva pridelený v rámci našich škôl spôsobom, ak ho už niektorá škola nepotrebuje, pridelia ho na tú, ktorá ho žiada. Poskytnutie asistenta učiteľa MŠVVaŠ SR rieši  podľa závažnosti jednotlivých žiadostí.
        Žiadosti o asistenta učiteľa školy podávajú v súlade s metodickým pokynom k postupu pri predkladaní požiadaviek na finančné prostriedky na osobné náklady asistenta učiteľa pre žiakov so zdravotným znevýhodnením v stanovenom termíne – máj. Škola sa so žiadosťou o asistenta, ktorá je doplnená o závery a odporúčania CPPPaP a CŠPP, obráti na zriaďovateľa, ten žiadosť postúpi na OÚ a po kontrole správnosti vyplnenia jednotlivých tlačív je zaslaná MŠVVaŠ SR.
       Mgr. Kováčová pripomenula, že mestská časť rieši  pôsobenie asistenta učiteľa i v materských školách, a to z vlastných finančných prostriedkov.
      
      Komisia sa zaoberala problémovým žiakom v ZŠ Ostredková 14, hľadala dostupné spôsoby riešenia. PaedDr. Barancová navrhla jeho umiestnenie v Liečebno-výchovnom sanatóriu na Hrdličkovej ulici. V prípade potreby je ochotná pomôcť a vstúpiť do rokovaní s riaditeľkou sanatória.

  K bodu 3:

      O  rade školy v súlade s platnou legislatívou komisii referovala Mgr. Kováčová. Hovorila o zložení rady školy, legislatívnom vymedzení predmetného orgánu, jeho kompetenciách... Počet zasadnutí za školský rok nie je legislatívou stanovený, rada zasadá podľa svojej potreby alebo na požiadanie.
       PaedDr. Barancová sa informovala na súčinnosť fungovania územnej školskej rady a obecnej školskej rady s našou mestskou časťou. Mgr. Kováčová vysvetlila, že územná školská rada je zriadená pri VÚC,  obecná školská rada je zriadená  pri hlavnom meste SR Bratislave a sú do nej delegovaní podľa požiadavky magistrátu riaditelia ZŠ a MŠ, zákonní zástupcovia..... 

 K bodu 4:

       Pôvodný bod 2 - Stanovisko k návrhu dodatku štatútu hlavného mesta Slovenskej republiky – článok 91 písmeno b) – rozpočtové určenie príjmov Bratislavy a mestských častí nebol komisii predložený, nakoľko sa predkladateľ materiálu nedostavil.

K bodu 5:

       Mgr. Kováčová prítomným predložila tabuľku s prehľadom počtu podaných žiadostí o umiestnenie dieťaťa v MŠ, celkový počet detí v MŠ, počet tried,  vekovú štruktúru umiestnených detí. Uvedená tabuľka bude členom komisie odoslaná i elektronicky.
       
        PaedDr. Barancová informovala komisiu, že Špeciálna základná školy,  Nevädzová 3 je zapojená do projektu Zelená škola. Škola by chcela prevziať v spolupráci s mestskou časťou patronát nad Rohlíkom, revitalizovať okolie školy.  Pán starosta súhlasil so stretnutím s riaditeľkou školy a v predmetnej veci poradil, aby si škola podala žiadosť o grant alebo dotáciu. 

       Ďalej PaedDr. Barancová informovala komisiu o prípravnom ročníku v Špeciálnej základnej škole, Nevädzová 3. Bude určený pre potreby celého Ružinova.

       PaedDr. Filc informoval komisiu o projekte, ktorý vznikol v Trenčianskom kraji. Ide o – v spolupráci s BSK ako zriaďovateľom - vytvorenie podmienok pre vznik Strednej športovej  odbornej školy, kde by sa spájala komplexná príprava ľadového hokeja príp. iných pre Ružinov zaujímavých športových odvetví  so stredoškolským odborným  štúdiom. 
Pán Filc oslovil pána starostu, či by mestská časť mala záujem vstúpiť do spolupráce s Gymnáziom Ivana Horvátha a BSK. Nakoľko starosta je členom Rady školy uvedeného gymnázia, o zámeroch riaditeľa nadviazať na aktivity projektu je informovaný  a mestská časť o spoluprácu  v tejto oblasti má záujem.

       Členovia komisie sa dohodli, že i v roku 2018 bude ich rokovacím dňom pondelok, 16.00 h. Tajomníčka komisie pripraví návrh harmonogramu zasadnutí komisie.

K bodu 6:

    Pracovné stretnutie ukončila PaedDr. Barancová.

                                                                                               PaedDr. Mária Barancová  v.r.
                                                                                                   predsedníčka komisie

V Bratislave   24. 1. 2018
Zapísala: Mgr. J. Lukáčová v.r.